اسلام آباد :  چیئرمین نیب جسٹس جاوید اقبال نا کماشی ٹی نیب ہیڈکوارٹر اٹی اسہ بڑزکو کہول انا دیوان اس اڈ ہلک۔ دیوان اٹی ڈپٹی چیئرمین نیب، پراسیکیوٹر جنرل اکاؤنٹیبلیٹی، ڈی جی آپریشنز و ایلو بڑزکو آفیسر آک ساڑی ئسر۔ دیوان اٹی نیب انا جم کارکڑد نا جاچ ءِ ہلنگا۔ چیئرمین نیب پارے کہ ملک آن وڈی خوری نا چٹفنگ، وڈی خور زموار آتیان قوم انا پلوک آ پسیہ غاتا پدی ہلنگ، منی لانڈرنگ، واک آتا ناروا کاریم اٹ اتنگ و میگا کرپشن مقدمہ غاتے کانود نا رداٹ سائنسی بنداو تیا ایسر اسکان سرکننگ نیب انا اولیت ءِ۔ ہراڑکن غٹ وسیلہ غاتے کاریم اٹ اتنگ انگ ءِ۔ اوپارے کہ نیب انا تعلق ہچ ءُ سیاسی جماعت، گروہ و بندغ اسے تون اف بلکن ریاست پاکستان تون ءِ۔ نیب ملک آن وڈی خوری نا چٹفنگ کن احتساب غٹ اکن نا ہر پالیسی ءِ تینا کرینے اوناجوان ءُ بھرم اس مون آ بننگ بناکرینے۔ ہندا سوب ءِ کہ گیلانی اینڈ گیلپ سروے نا رداٹ 59 درسد الس نیب آ پت کیرہ۔ نیب اقوام متحدہ نا انسداد کرپشن کنونشن نا رداٹ پاکستان نا فوکل ادارہ ءِ۔ نیب سارک ملک آتا انسداد وڈی خوری نا ادارہ غاتیٹی رول ماڈل نا حیثیت ءِ ہراکہ پاکستان کن شرف نا ہیت اسے۔
(اے پی پی)
